CELEX: 32020D1707
Language: mt
Date: 2020-11-13 00:00:00
Title: Deċiżjoni tal-Kunsill (UE) 2020/1707 tat-13 ta’ Novembru 2020 dwar il-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Dinjija Doganali fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni SA

17.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 385/11
               
            
         DEĊIŻJONI TAL-KUNSILL (UE) 2020/1707
         tat-13 ta’ Novembru 2020
         dwar il-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Dinjija Doganali fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni SA
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 31, l-Artikolu 43(2) u l-ewwel subparagrafu tal-Artikolu 207(4), flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Permezz tad-Deċiżjoni tal-Kunsill 87/369/KEE (1) l-Unjoni approvat il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti (2) u l-Protokoll li Jemendaha (3) (il-Konvenzjoni SA), li stabbiliet, fost l-oħrajn, il-Kumitat tas-Sistema Armonizzata (HSC).
                  
               
                     (2)
                  
                  
                     Skont il-punti (b) u (c) tal-Artikolu 7(1) tal-Konvenzjoni SA, l-HSC huwa responsabbli għat-tħejjija tan-Noti ta’ Spjegazzjoni, tal-Opinjonijiet ta’ Klassifikazzjoni, jew ta’ pariri oħra bħala gwida għall-interpretazzjoni tas-Sistema Armonizzata u għat-tħejjija ta’ rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata.
                  
               
                     (3)
                  
                  
                     Skont l-Artikolu 8(2) tal-Konvenzjoni SA, in-Noti ta’ Spjegazzjoni, l-Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata mħejjija matul sessjoni tal-HSC (“deċiżjonijiet tal-HSC”), iridu jitqiesu bħala approvati mill-Kunsill tal-Organizzazzjoni Dinjija Doganali (WCO) jekk, mhux aktar tard mit-tmiem tat-tieni xahar wara x-xahar li fih is-sessjoni li fiha ġew adottati ngħalqet, l-ebda Parti Kontraenti tal-Konvenzjoni SA ma tkun innotifikat lis-Segretarju Ġenerali tad-WCO t-talba tagħha li din il-kwistjoni tiġi riferuta lill-Kunsill tad-WCO.
                  
               
                     (4)
                  
                  
                     Skont l-Artikolu 8(3) tal-Konvenzjoni SA, fejn kwistjoni tiġi riferuta lill-Kunsill tad-WCO skont id-dispożizzjonijiet tal-Artikolu 8(2) tal-Konvenzjoni SA, il-Kunsill tad-WCO jrid japprova dawn in-Noti ta’ Spjegazzjoni, l-Opinjonijiet ta’ Klassifikazzjoni, pariri jew rakkomandazzjonijiet oħra, sakemm xi Membru tal-Kunsill tad-WCO li jkun Parti Kontraenti għall-Konvenzjoni SA ma jkunx talab li jkunu riferuti sħaħ jew parzjalment lill-HSC sabiex jiġu eżaminati mill-ġdid.
                  
               
                     (5)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fid-WCO fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tal-Konvenzjoni SA, peress li d-deċiżjonijiet inkwistjoni mħejjija mill-HSC ser ikunu kapaċi jinfluwenzaw b’mod deċiżiv il-kontenut tal-liġi tal-Unjoni, jiġifieri, ir-Regolament tal-Kunsill (KEE) Nru 2658/87 (4).
                  
               
                     (6)
                  
                  
                     Huwa fl-interess tal-Unjoni li l-pożizzjonijiet espressi mill-Unjoni fl-HSC jiġu stabbiliti skont il-prinċipji, il-kriterji u l-orjentazzjonijiet li jirregolaw il-klassifikazzjoni tariffarja tal-oġġetti. Huwa wkoll fl-interess tal-Unjoni li dawn il-pożizzjonijiet jiġu stabbiliti b’mod rapidu sabiex l-Unjoni tkun tista’ teżerċita d-drittijiet tagħha fl-HSC.
                  
               
                     (7)
                  
                  
                     Sabiex jiġu ppreservati d-drittijiet tal-Unjoni, il-Kummissjoni jenħtieġ li tkun tista’ wkoll titlob f’isem l-Unjoni li kwistjoni tiġi riferuta lill-Kunsill tad-WCO u tiġi riferuta lill-HSC biex tiġi eżaminata mill-ġdid skont l-Artikolu 8(3) tal-Konvenzjoni SA, sabiex jiġi evitat li tiġi adottata deċiżjoni dwar kwistjoni li dwarha l-Kunsill jew ma jkunx jista’ jilħaq pożizzjoni qabel l-għeluq tal-iskadenza prevista fl-Artikolu 8(2) tal-Konvenzjoni SA jew ikun laħaq pożizzjoni li tkun differenti fis-sustanza mid-deċiżjoni li ġiet adottata mill-HSC.
                  
               
                     (8)
                  
                  
                     Fid-dawl tan-natura dejjem tevolvi u teknika ħafna tal-klassifikazzjoni ta’ oġġetti skont il-Konvenzjoni SA, il-volum għoli ta’ mistoqsijiet ittrattati fiż-żewġ laqgħat tal-HSC li jsiru kull sena, u ż-żmien qasir disponibbli biex jitqiesu d-dokumenti maħruġa mis-Segretarjat tad-WCO u mill-Partijiet Kontraenti bi tħejjija għal-laqgħat tal-HSC u l-ħtieġa konsegwenti għall-pożizzjoni tal-Unjoni li tqis l-iżviluppi l-ġodda, inkluża informazzjoni teknika ġdida u rilevanti oħra ppreżentata qabel jew matul il-laqgħat tal-HSC, jenħtieġ li jiġu stabbiliti l-passi meħtieġa, f’konformità mal-prinċipju ta’ kooperazzjoni sinċiera fost l-istituzzjonijiet tal-Unjoni stabbiliti fl-Artikolu 13(2) tat-Trattat dwar l-Unjoni Ewropea, għall-ispeċifikazzjoni tal-pożizzjoni tal-Unjoni.
                  
               
                     (9)
                  
                  
                     Fid-dawl tad-disponibbiltà ripetutament tard tad-dokumenti ta’ ħidma qabel il-laqgħat tal-HSC, u sabiex jiġu ppreservati d-drittijiet u l-interessi tal-Unjoni fi ħdan id-WCO, jenħtieġ li l-Kummissjoni tagħmel ħilitha biex titlob lis-Segretarjat tad-WCO jiżgura d-disponibbiltà tad-dokumenti ta’ ħidma f’konformità mar-regoli ta’ proċedura tal-HSC, sabiex tali dokumenti jintbagħtu mill-inqas 30 jum qabel il-ftuħ tas-sessjoni rilevanti.
                  
               
                     (10)
                  
                  
                     Biex jiġi żgurat li l-Kunsill ikun jista’ jivvaluta u, fejn xieraq, jirrevedi l-politika f’din id-Deċiżjoni, regolarment, u fl-ispirtu tal-kooperazzjoni leali fost l-istituzzjonijiet tal-Unjoni minquxa fl-Artikolu 13(2) tat-Trattat dwar l-Unjoni Ewropea, il-validità ta’ din id-Deċiżjoni jenħtieġ li tkun limitata fiż-żmien,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni dwar l-approvazzjoni tan-Noti ta’ Spjegazzjoni, tal-Opinjonijiet ta’ Klassifikazzjoni jew ta’ pariri oħra dwar l-interpretazzjoni tas-Sistema Armonizzata u ta’ rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni SA, u dwar it-tħejjija ta’ tali atti fl-Organizzazzjoni Dinjija Doganali, għandha tkun f’konformità mal-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Dinjija Doganali fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni tas-Sistema Armonizzata skont il-Konvenzjoni SA (5).
         
         
            Artikolu 2
            L-ispeċifikazzjoni tal-pożizzjoni tal-Unjoni li għandha tittieħed skont l-Artikolu 1 għandha ssir f’konformità mal-ispeċifikazzjoni tal-pożizzjoni li għandha tittieħed f’isem l-Unjoni Ewropea fi ħdan l-Organizzazzjoni Dinjija Doganali fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra dwar l-interpretazzjoni tas-sistema Armonizzata u rakkomandazzjonijiet biex tiġi żgurata uniformità fl-interpertazzjoni tas-Sistema Arminozzata skont il-Konvenzjoni SA (6).
         
         
            Artikolu 3
            Din id-Deċiżjoni tidħol fis-seħħ fid-data tal-adozzjoni tagħha.
            Għandha tiskadi fil-31 ta’ Diċembru 2023.
         
         
            Magħmul fi Brussell, it-13 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).
         
            (2)  ĠU L 198, 20.7.1987, p. 3.
         
            (3)  ĠU L 198, 20.7.1987, p. 11.
         
            (4)  Ir-Regolament tal-Kunsill (KEE) Nru 2658/87 tat-23 ta’ Lulju, 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7.9.1987, p. 1).
         
            (5)  Ara d-dokument ST 11651/20, taqsima I, f’http://register.consilium.europa.eu.
         
            (6)  Ara d-dokument ST 11651/20, taqsima II, f’http://register.consilium.europa.eu.